একই স্থানে লঘাটি গ্রামের নগেন্দ্র দাসকে চোখ বাঁধা অবস্থায় হত্যা করে চেঙ্গিস খানের বংশধর খান সেনারা। সুনাই নদীর তীরে পাকসেনারা ডা. নৃপেন্দ্র দাসকেও হত্যা করে। উত্তর শাহবাজপুর ইউনিয়নের শাহবাজপুর হাইস্কুল টিলায় রয়েছে আরেকটি বধ্যভূমি। এখানে দৌলতপুর গ্রামের ডা. আব্দুর নূরকে হত্যা করে পাকসেনারা। এ বধ্যভূমিতে রাতের আঁধারে আরো অনেক বাঙালিকে হত্যা করে হানাদাররা। পাশে বিডিআর ক্যাম্পের নিকটে সিলেট জেলার ফেঞ্চুগঞ্জ উপজেলার ডা. ফয়েজ আহমদকেও নৃশংসভাবে হত্যা করা হয়। দক্ষিণ শাহবাজপুর ইউনিয়নের খাগালা বধ্যভূমি ও ছোটলেখা চা বাগানের সামনে ঘোলসা গ্রামের হীরেন্দ্র চন্দ্র দাস, কুটিন্দ্র মোহন দাস, বারীন্দ্র মোহন দাস, মনিন্দ্র মোহন দাসসহ অনেককেই হত্যা করা হয়। বড়লেখা সদর ইউনিয়নের হাজীগঞ্জবাজার জামে মসজিদ এলাকায় রয়েছে বধ্যভূমি। বাড়ি বাড়ি হানা দিয়ে ধরে এনে নিরীহ মানুষকে হত্যা করা হয় এখানে। এ ধরণের নৃশংসতার শিকার হয়েছেন মুক্তিযুদ্ধের নেপথ্য কর্মী ইব্রাহিম আলী ওঝা ও পানিধার গ্রামের জছির আলী। এখানে চলতো বাঙালি হত্যার উৎসব। নরসুন্দর সম্প্রদায়ের ৬ ব্যক্তিকে পাকিস্তানি সৈন্যরা এখানে হত্যা করে।